西遊記

，啲人歸佢入章回小說，小說喺中國好出名。大明時，劉夢龍將佢同三國演義、水滸傳、金瓶梅並舉，叫四大奇書。大清有紅樓夢，唔要金瓶梅，後人改稱四大名著。語言來講，佢用到唔少當時地方白話，白話小說一類。

一般認爲大明時成書，邊個寫就唔清楚。明清嗰陣，好多人認爲丘處機寫嘅。佢身為道教全真派要人，而書中有丹道用語。民國時期，睇咗大明淮安府志話有本西遊記，就定做吳承恩，延續至今。之不過，西遊記舊時普通名，有本遊記講向西行咁解，叫西遊記有好多本，甚至可能做戲曲。無話一定同一本書，就算係同一本，都可能改編人，並非作者。所以作者依然成謎，成為學者研究題材。現今唔係本本都指明作者，日本現時有啲譯本，作者留空。好幾人作都有可能。

小説托大唐玄奘法師寫成。玄奘真有其人，人稱三藏法師，喺皇帝李世民嗰陣，確然去過印度取經，帶回三藏經律論，寫咗本大唐西域記。而西游記，就根據呢件事，變成唐三藏去西天取經。但本書主角唔係唐三藏，由頭到尾都係孫悟空，由花果山美猴王開始，法力本事到家，七十二變、金精火眼，近乎無人匹敵。大鬧天宮做齊天大聖，到壓喺五指山下。唐三藏救到佢，安排護住三藏西天取經，頭載金剛箍，三藏一念緊箍咒，幾大本事都要聽話。而一行人，重有好色豬八戒，重有龍馬沙僧沙和尚，一師三徒，家傳戶曉。

部書唔單單影響中國，東亞各國都好有影響。花果山、五指山、盤絲洞好多人知，如來佛祖、玉皇大帝都搬埋出來。蜘蛛精、鐵扇公主、牛魔王，後世成日提。大鬧天宮、三打白骨精、火焰山，呢啲場景改編過無數作品。日本出唔少卡通片借用當中角色，例如龍珠主角悟空，配角八戒，重有鐵扇公主、牛魔王，法寶筋斗雲、如意棒咁，做到世界流行。由於西遊遊情節，幻想自由，個個唔同符拂，故事書、小說、大戲、電視片集、卡通片、電子遊戲等等，改編改到數唔晒。

## 作者
一般認爲，現存百回本《西遊記》成書於明朝。呢本書最初出現時並無署作者名。因爲書入邊有好多道教金丹大道嘅修煉術語，同埋好多講解修煉道理嘅詩詞，所以明、清時期好多文人、道士都認爲《西遊記》系一本証道書，並且認為作者係丘處機，但早響乾隆時期，乾嘉學派代表人物錢大昕就撰文批駁丘處機作者說，之後紀曉嵐響佢嘅著作《閱微草堂筆記》中用史據對“丘處機作者說”予以沈重一擊， 雖然歷代學者都被認為對此說法作出咗有力嘅批駁，但全真教仍然比較堅持此說法相關立場，例如台北全真教出版社響1976年出版嘅《西遊記釋義》一書中仍然堅持“丘處機說”相關立場，而響“丘處機作者說”備受爭論嘅時候，生活響清朝時期嘅學者吳玉搢提出咗吳承恩作者說，之後淮安籍刑部侍郎阮葵生同生活響太平天國存在時期嘅淮安團練首領丁晏等位高權重者都曾經宣揚此說法，於是“吳承恩作者說”開始廣為流傳。

有部分人認為，到民國時期，因為胡適、魯迅等人敵視中華傳統文化，亦唔瞭解道教嘅修煉知識，所以就將《西遊記》作者認定係吳承恩，呢個說法一直被沿用至今。不過，當代亦有好多學者認爲《西游记》作者唔係吳承恩。

某啲研究者認為，現時吳承恩作者說已經成為社會性共識，但未必係正確答案，另一方面，目前學術界對此未有定論，但即使吳承恩作者說備受質疑，丘處機同李春芳更加唔可能係作者，相比起其他人選，吳承恩係作者嘅可能性比較大，儘管如此，不過其實《西遊記》並非孤立成型嘅作品，佢嘅內容係由歷代無數故事同作品嘅內容疊加而成嘅，所以響明朝時期出現嘅小說《西遊記》所謂嘅寫定者其實可能只係將𠲖啲資料統合埋一齊嘅人，吳承恩𠲖個名可以畀人用嚟指代所有對成書過程作出咗貢獻嘅人。

## 寓言

歷代以來，好多人認爲《西遊記》故事系寓言。有啲人認爲系隱喻道教嘅金丹大道修煉，亦有人認爲系隱喻社會百態、諷刺官場等等，衆説紛紜。

### 金丹大道嘅寓言

《西遊記》原著入邊，開篇第一首詩寫道：「欲知造化會元功，須看西遊釋厄傳」，作者開宗明義道出，呢本書系講述「造化會元功」，即系道教金丹大道修煉嘅寓言。

「西遊」系「修道」嘅同義詞。唐密嘅金剛界曼陀羅，以西面為上，所以「西遊」代表向西方極樂、涅槃之地前進。另外，道教丹經《翠虛篇》亦云：「萬聖千賢總在西」，所以「西遊」即系向「萬聖千賢」所在之處前進。取經五人組一齊前往西方極樂，就系象徵「五氣朝元」。

而「釋厄」系指，修道過程中，會遇到各種厄難、各種「妖魔」，呢本書就系教人點樣化解呢啲厄難，所以叫「西遊釋厄傳」。

《西遊記》入邊各個場景，都有好深嘅符號象徵含義。例如原著入邊，對「花果山福地，水簾洞洞天」嘅描述，同道教丹經《悟真篇》嘅《石橋歌》互相呼應。又例如「靈臺方寸山，斜月三星洞」、「水晶宮」等等，呢啲地點都有好深嘅符號象徵含義。

《西遊記》原著入邊，有好多金丹大道嘅修煉術語，例如「金公」、「木母」、「黃婆」、「元神」、「奼女」等等，喺道教丹經入邊十分常見。例如丹經《破迷正道歌》、《悟真篇》、《還源篇》、《還丹復命篇》、《翠虛篇》，同埋唐代呂洞賓祖師嘅詩作入邊，都經常會見到呢啲術語。

### 敘述模式
《西遊記》入面，經常用章回題目來暗示一段劇情嘅丹道寓意，喺敘事過程中，又加插一啲含有丹道術語嘅詩詞，來點明故事中嘅深意。

例如第十四回，章回題目係「心猿歸正，六賊無蹤」，對應嘅劇情係，唐僧收咗孫悟空做徒弟，然後遇到六個賊人出來打劫，孫悟空打殺咗六個賊人。

唐僧收孫悟空為徒，就係象徵「心猿歸正」。「六賊」係修煉術語，指眼、耳、鼻、舌、身、意，好似六個盜賊咁，不斷損耗自身嘅精氣神。原著入面，六個賊人嘅名號係「眼看喜」、「耳聽怒」、「鼻嗅愛」、「舌嘗思」、「意見慾」、「身本憂」，咁好明顯，呢六個賊人，就係代表眼、耳、鼻、舌、身、意「六賊」，孫悟空打殺咗六個賊人，係象徵修行人制止咗呢六種損耗，所以話「心猿歸正，六賊無蹤」。

### 取經五人組對應五行
《西游記》原著有明確寫出，取經五人組係代表五行。例如， 《西遊記》第一百回，師徒五人取經成功，獲得果位之後，原著寫道：

一體真如轉落塵，合和四相復修身。
五行論色空還寂，百怪虛名總莫論。
正果旃檀歸大覺，完成品職脫沉淪。
經傳天下恩光闊，五聖高居不二門。

大概意思系，師徒五人代表五行，去西天取經，係象徵「一體真如合和四相」、「五氣朝元」嘅過程。五行之氣其實系無形無象，沿途遇到嘅妖怪亦都系比喻、象徵。

原著第二回，菩提祖師傳道畀孫悟空嗰陣時話：「攢簇五行顛倒用，功完隨作佛和仙」。後來師徒五人一齊去西天取經，正係象徵「攢簇五行顛倒用」，到達西天即係「五氣朝元」成功。原著第二回同第一百回，啱好前後呼應。

師徒五人同五行嘅對應關係：

原著當中，解釋咗以上稱號嘅由來。

《西游記》第六十一回話：「申下生金本是猴」，意思系，十二地支嘅「申」，對應十二生肖裏邊嘅猴，而按照十二地支同陰陽五行嘅對應關係，「申」系陽金，所以孫悟空呢個猴子，代號系「金公」。

《西游記》第六十一回又話：「木生在亥配為豬」，意思系，十二地支嘅「亥」屬水，按照五行生剋，水生木，所以話「木生在亥」。而「亥」對應嘅動物系豬，「亥」又系陰水，所以豬八戒代號系「木母」。另外，豬八戒又叫「木龍」，因爲豬八戒代表「木」，五行當中，木配東方，而四象當中，青龍又系配東方，所以豬八戒又叫「木龍」（詳見：五行與五方、五靈獸嘅對應關係）。

### 角色互動關係
孫悟空代表「金」，豬八戒代表「木」，金剋木，所以原著入面，孫悟空一直壓制豬八戒。原著第十八、十九回，孫悟空初遇豬八戒，正係金木相逢。由於金剋木，所以孫悟空收服豬八戒毫無懸念。收服之後，原著第十九回寫道：

金性剛強能克木，心猿降得木龍歸。
金從木順皆為一，木戀金仁總發揮。

呢首詩入面，「金」同「心猿」都係指孫悟空，「木」同「木龍」都係指豬八戒。整體意思係，孫悟空代表嘅「金」，剋制豬八戒代表嘅「木」，所以孫悟空好輕易就收服咗豬八戒。孫悟空收服豬八戒呢段劇情，就係象徵丹道理論入面，木金相逢、金木並嘅過程。金木並之後，彼此相依，唔再分散，所以話「金從木順皆為一，木戀金仁總發揮」。

沙僧代表「土」，按照中醫同道教理論，「土」對應脾臟，又稱爲「黃婆」，所以沙僧又叫做「黃婆」。

按照五行同五神嘅對應關係，「土」對應「意」，又稱爲「真意」，佢嘅職能係將「木」、「金」、「火」、「水」調和、融合。《西遊記》入面，沙僧嘅人設係沉穩、任勞任怨，經常做和事佬，努力團結大家，又叫做「沙和尚」，呢啲就係象徵丹道理論入面「土」嘅特性同作用。

原著第二十二回，沙僧被收服之後，書中寫道：

五行匹配合天真，認得從前舊主人。
煉已立基為妙用，辨明邪正見原因。
金來歸性還同類，木去求情共復淪。
二土全功成寂寞，調和水火沒纖塵。

呢首詩再次點明，師徒五人象徵五行，收服咗沙僧之後，五行齊曬，「木」、「金」、「火」、「水」就可以融合、調和，變成陰陽二土，合埋一齊，即係個「圭」字，對應沙僧嘅另一個稱號「刀圭」。

## 三教合一思想

### 三教歸一
《西遊記》原著入面，有直接表述「三教歸一」嘅觀點。例如原著第四十七回，孫悟空對國王講：「望你把三教歸一，也敬僧，也敬道，也養育人才。我保你江山永固」。仲有，第九十八回，唐僧取到真經之後，如來話：「此經功德，不可稱量。雖為我門之龜鑑，實乃三教之源流」。

呢種「三教歸一」嘅觀點，可以喺丹經道書、禪宗語錄裏面，揾到來源，例如：

張三丰祖師《玄要篇》：仙是佛，佛是仙，一性圓明不二般。三教原來是一家，飢則喫飯困則眠。

《圓悟佛果禪師語錄》（大正藏1997）：修禪道人，隨身卓庵，取名於佛果、老子，因與名之若虛，乃會三為一也，而不出本分事及禪教。永嘉云：體若虛空沒涯岸。佛經云：佛真法身猶若虛空，混元云：深藏若虛。宣尼云：實若虛。

《性命雙修萬神圭旨》：世尊名之：空不空，如來藏。老君號之：玄又玄，眾妙門。以此而言道，謂之無上至尊之道；以此而言法，謂之最上一乘之法。三教聖賢皆從此出，修行正路。

《性命雙修萬神圭旨》：三教一元這個圈，生在無為象帝先。悟得此中真妙理，始知大道祖根源。

《性命雙修萬神圭旨》：三教法門，同途異轍，跡雖分三，理則一也。


### 佛即係仙
《西遊記》原著入面，有唔少「佛即係仙」嘅暗示。例如第二回冩道：「攢簇五行顛倒用，功完隨作佛和仙」，意思係話，佛同仙祇係名稱唔同，修道成功之後，叫邊個名都得。又例如第一回入面對菩提祖師嘅描述：「大覺金仙沒垢姿，西方妙相祖菩提」，「大覺金仙」就係對佛嘅另一種稱謂。仲有，第六回入面，太上老君喺觀音菩薩面前公然話自己當年「過函關，化胡為佛」，呢度涉及一個「老子化胡」嘅典故，意思係老子西出函關之後，到咗天竺，化身爲佛，度化胡人，而觀音菩薩竟然無反駁。

《西遊記》作者呢種「佛即係仙」嘅觀點，可以喺丹經道書入邊揾到來源。例如：

劉海蟾祖師《還丹破迷歌》：真個佛法便是道，一個孩兒兩個抱。

張三丰祖師《玄要篇》：仙是佛，佛是仙，一性圓明不二般。三教原來是一家，飢則喫飯困則眠。

另一方面，喺佛經入面，亦將佛稱爲「仙」。例如：

《增壹阿含經》卷第一：自歸能仁第七仙，演說賢聖無上軌。(「能仁」同「第七仙」都係指釋迦牟尼佛。)

《大方廣佛華嚴經》卷第十二：如來於此四天下中，或名：一切義成，或名：圓滿月，或名：師子吼，或名：釋迦牟尼，或名：第七仙，或名：毘盧遮那，或名：瞿曇氏，或名：大沙門，或名：最勝，或名：導師……，如是等，其數十千，令諸眾生各別知見。


禪宗祖師嘅語錄，亦都有好多丹道術語，可以同道教嘅丹經互相印証，并且呼應《西遊記》「佛即係仙」嘅觀點。例如：

《佛果圜悟禪師碧岩錄》（大正藏 2003）：龍吟霧起，虎嘯風生。

《圓悟佛果禪師語錄》（大正藏 1997）：霧起龍吟風生虎嘯，兩口一舌異音同調，文殊普賢佛法見。

《曇芳和尚集慶路蔣山大崇禧萬壽寺語錄》：虎踞龍蟠擁翠微，三動金鉏新雨露，

《曇芳和尚集慶路蔣山大崇禧萬壽寺語錄》：千燈續焰，虎驟龍驤，一花五葉，地久天長。

《明覺禪師語錄》（大正藏1996）：問：如何是佛法大意？師云：龍吟霧起，虎嘯風生。

印證道教丹經：

陳楠祖師《翠虛篇》：身中虎嘯龍吟聲。雖然不見龍之吟，波浪高湧千萬尋。雖然不見虎之嘯，夜深風聲吼萬林。

鍾離權祖師《破迷正道歌》：日月擒來兩手中，晝夜打交成一塊，自有龍吟虎嘯聲。

呂洞賓祖師《五言》（全唐詩．卷八百五十八）：虎嘯天魂住，龍吟地魄來。有人明此道，立使返嬰孩。

呂洞賓祖師《七言》（全唐詩．卷八百五十七）：陽龍言向離宮出，陰虎還於坎位生。二物會時爲道本，五方行儘得丹名。


## 版本
现存古本有：
* 金陵世德堂本：今存最早刻本，無署作者名，卷首有陈元之序，云：「《西遊》一書，不知其何人所為。或曰，出天潢河侯王之國，或曰，出八公之徒，或曰，出王自製。」
* 華陽洞天主人校本

## 睇埋
*七大基本情節
*煉金術
*三教合一

## 引述

## 外鏈

* 西遊原旨：清朝劉一明著名證道本，闡述道家金丹大道。
* 徐傳武：試談《西遊記》的五行說思想
* 今日頭條：西遊記其實是一部修道秘籍？
* 清華學報：《西遊記》- 一個完整的道教內丹修練過程
* 國學網：西遊記文化學刊
* 今日頭條：吳承恩生平更詳細考證
* 章培恆：百回本《西遊記》是否吳承恩所作
* 李安綱：吳承恩不是《西遊記》的作者 再論吳承恩不是《西遊記》作者
* 三藐三：為什麼很多人說西遊記的作者不是吳承恩?
* 空心樹：為什麼說西遊記的作者是吳承恩?